Skont żewġ studji ġodda indipendenti li l-Kummissjoni Ewropea ppubblikat illum, hemm evidenza ġdida li turi li, bis-saħħa tal-programm Erasmus+, l-istudenti jkollhom iktar suċċess fil-ħajja personali u professjonali tagħhom u l-universitajiet isiru iktar innovattivi. L-istudji fuq skala kbira ssejsu fuq il-kummenti ta' kważi 77 000 student u membru tal-persunal u ta' iktar minn 500 organizzazzjoni, u kejlu u analizzaw l-impatt tal-programm Erasmus+ fuq il-benefiċjarji ewlenin tiegħu. Ir-riżultati juru li l-programm tal-UE jgħin liż-żgħażagħ Ewropej iħejju ruħhom għall-era diġitali l-ġdida u jirnexxu fil-karrieri tagħhom fil-ġejjieni. Dan il-programm isaħħaħ ukoll il-kapaċità tal-universitajiet li jkunu innovattivi, iżid l-impenn internazzjonali tagħhom u jsaħħaħ ħilithom li jwieġbu għall-ħtiġijiet tas-suq tax-xogħol. Il-Kummissarju għall-Edukazzjoni, il-Kultura, iż-Żgħażagħ u l-Isport, Tibor Navracsics, qal hekk: “Huwa impressjonanti li wieħed jara kif il-programm Erasmus+ jippermetti liż-żgħażagħ jirnexxu fis-suq modern tax-xogħol u f'soċjetà iktar diversa. Tassew jien kuntent nara li dawk li jieħdu sehem fil-programm Erasmus+ iħossuhom iktar lesti jilqgħu sfidi ġodda, li dawn ikollhom prospetti aħjar għall-karriera tagħhom, u li jsiru jafu iktar dwar il-benefiċċji li l-UE toffrilhom f'ħajjithom ta' kuljum. Fl-istess ħin, lill-universitajiet li jieħdu sehem fih, dan il-programm jagħmilhom iktar internazzjonali u jpoġġihom f'pożizzjoni aħjar biex iwieġbu għall-ħtiġijiet tad-dinja tax-xogħol.” Minn dawn l-istudji ħarġu s-sejbiet ewlenin li ġejjin: iktar minn 70 % mill-istudenti li ħadu sehem fil-programm Erasmus+ fl-imgħoddi qalu li, wara li ġew lura mill-perjodu barra minn pajjiżhom, kienu jafu iktar xi jridu jagħmlu fil-karriera tagħhom fil-futur. L-esperjenza tal-istudenti barra minn pajjiżhom tgħinhom ukoll jorjentaw l-istudji tagħhom biex b'hekk jadattawhom iktar għal dak li jkunu jixtiequ jiksbu. L-istudju dwar l-impatt tal-programm Erasmus+ fuq l-edukazzjoni għolja juri wkoll li 80 % minn dawn l-istudenti kienu diġà sabu xogħol tliet xhur wara li ggradwaw, filwaqt li 72 % qalu li l-esperjenza tagħhom barra minn pajjiżhom għinithom isibu l-ewwel xogħol tagħhom. Disgħa minn kull għaxar studenti li ħadu sehem fil-programm Erasmus+ qalu li huma jużaw il-ħiliet u l-esperjenzi li kisbu barra minn pajjiżhom f'xogħolhom ta' kuljum. Il-programm Erasmus+ jindirizza l-ispariġġ fil-ħiliet billi jiffoka fuq l-iżvilupp tal-ħiliet personali u interdixxiplinari li n-negozji għandhom bżonn; iktar minn 90 % mill-istudenti li ħadu sehem fil-programm Erasmus+ tejbu wkoll il-ħila tagħhom li jaħdmu u li jikkollaboraw ma' nies minn kulturi differenti, u jħossuhom Ewropej. L-ikbar impatt kien fuq l-istudenti li ma kinux daqshekk konvinti mill-UE qabel ma għamlu l-iskambju f'pajjiż ieħor, kif ukoll fuq l-istudenti li qattgħu żmien f'pajjiż b'kultura iktar differenti minn tagħhom. Minn fost l-istudenti kollha li ħadu sehem fil-programm Erasmus+, dawk li kienu ġejjin mill-Ewropa tal-Lvant kienu dawk li jħossuhom l-iktar Ewropej; permezz tal-proġetti ta' kooperazzjoni fil-qafas tal-programm Erasmus+, il-maġġoranza tal-universitajiet li jieħdu sehem fih huma ppreparati aħjar għad-diġitalizzazzjoni. L-użu ta' teknoloġiji ġodda u ta' metodi innovattivi biex wieħed jgħallem u biex wieħed jitgħallem isaħħu l-kooperazzjoni internazzjonali bejn dawn l-universitajiet u jżidu l-kapaċità tagħhom li jkunu innovattivi. Il-membri tal-persunal akkademiku li użaw l-opportunitajiet li joffri l-programm Erasmus+ huma iktar lesti jinvolvu lill-membri tal-persunal mill-intrapriżi fil-korsijiet tagħhom minn sħabhom li ma jkunux iċċaqalqu minn pajjiżhom (madwar 60 % meta mqabbel ma' 40 %). Iktar minn 80 % mill-akkademiċi jirrappurtaw li l-esperjenza tagħhom barra minn pajjiżhom sarrfet fl-iżvilupp ta' kurrikuli iktar innovattivi. Barra minn hekk, tnejn minn kull tliet universitajiet li jieħdu sehem fil-programm qalu li l-proġetti b'dimensjoni Ewropea jwasslu wkoll biex tiżdied l-inklużjoni soċjali u biex ma jkunx hemm diskriminazzjoni fil-qasam tal-edukazzjoni għolja. Sejbiet oħrajn juru li l-istudenti li ħadu sehem fil-programm Erasmus+ fl-imgħoddi huma iktar kuntenti b'xogħolhom minn dawk li ma marrux barra minn pajjiżhom. Barra minn hekk, huma għandhom karrieri li huma iktar internazzjonali, u l-probabbiltà li jaħdmu barra minn pajjiżhom hija iktar mid-doppju. Il-programm Erasmus+ jappoġġa wkoll l-intraprenditorija. Proġett ta' kooperazzjoni minn kull erbgħa ta kontribut għall-edukazzjoni intraprenditorjali u saħħaħ l-intraprenditorija. Bis-saħħa ta' terz mill-proġetti nħolqu kumpaniji spin-off u negozji ġodda. Il-kuntest Bejn l-2014 u l-2018, iktar minn żewġ miljun student u membru tal-persunal fil-qasam tal-edukazzjoni għolja qattgħu xi żmien jitgħallmu, jitħarrġu jew jgħallmu barra minn pajjiżhom bħala parti mill-programm Erasmus+. Matul l-istess perjodu, kważi elf sħubija strateġika tal-programm Erasmus+ bejn l-istituzzjonijiet tal-edukazzjoni għolja u 93 alleanza tal-għarfien bejn l-universitajiet u n-negozji ngħataw fondi mill-UE. Iktar minn 40 % minn dawn ħarrġu lill-istudenti u lill-persunal akkademiku f'ħiliet li jħarsu 'l quddiem marbutin mal-ambjent u mat-tibdil fil-klima, mal-enerġija u mar-riżorsi, mal-qasam diġitali (ħiliet tal-ICT u ħiliet diġitali) u mal-intraprenditorija. Iż-żewġ studji, jiġifieri l-istudju dwar l-impatt tal-programm Erasmus+ fuq l-edukazzjoni għolja u l-istudju dwar is-sħubiji strateġiċi u l-alleanzi tal-għarfien tal-programm Erasmus+ fil-qasam tal-edukazzjoni għolja, ivvalutaw l-impatt tal-programm fuq iż-żewġ benefiċjarji ewlenin tiegħu, jiġifieri l-individwi u l-organizzazzjonijiet. Fl-ewwel studju ġew analizzati kważi 77 000 tweġiba, fosthom it-tweġibiet ta' madwar 47 000 student li qed jieħdu sehem fil-programm Erasmus+, ta' 12 000 student li ggradwaw u ta' 10 000 membru tal-persunal li kellhom esperjenza b'rabta ma' dan il-programm. Is-sejbiet tat-tieni studju jissejsu fuq it-tweġibiet ta' 258 sħubija strateġika tal-programm Erasmus+ u alleanza tal-għarfien (li jirrappreżentaw 504 organizzazzjonijiet) li ngħataw il-fondi fl-2014 sal-2016, kif ukoll fuq 26 studju ddettaljat tal-każ. Għal aktar informazzjoni L-istudju dwar l-impatt tal-programm Erasmus+ fuq l-edukazzjoni għolja msejjaħ “Erasmus+ Higher Education Impact study” L-istudju dwar is-sħubiji strateġiċi u l-alleanzi tal-għarfien tal-programm Erasmus+ fil-qasam tal-edukazzjoni għolja msejjaħ “Erasmus+ Higher Education Strategic Partnerships and Knowledge Alliances study” L-iskeda informattiva Erasmus+